SMERNICA KOMISIE 2006/76/ES
z 22. septembra 2006,
ktorou sa mení a dopĺňa smernica Rady 91/414/EHS, pokiaľ ide o špecifikáciu účinnej látky chlórtalonil
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na druhú zarážku druhého pododseku jej článku 6 ods. 1,
keďže:
(1)
Účinná látka chlórtalonil bola po preskúmaní, v ktorom úlohu spravodajského štátu vykonávalo Holandsko, zaradená na základe smernice Komisie 2005/53/ES (2) do prílohy I k smernici 91/414/EHS. V smernici 2005/53/ES sú stanovené maximálne hladiny určitých nečistôt. Pokiaľ ide o stanovenie čistoty a o hladiny nečistôt v účinných látkach, tieto hladiny boli v súlade so zaužívanou praxou Komisie určené na základe špecifikácií vypracovaných Organizáciou OSN pre výživu a poľnohospodárstvo (FAO), najmä v ich vydaní z februára 2005. V uvedených špecifikáciách je maximálna hladina hexachlórbenzénu stanovená na 0,01 g/kg účinnej látky. FAO však vydala ďalší súbor špecifikácií pre chlórtalonil (3), ktorý bol k dispozícii až po prijatí smernice 2005/53/ES od decembra 2005. Týmito špecifikáciami sa doplnili a formálne zrušili špecifikácie z februára 2005, z ktorých sa vychádzalo pri prijímaní uvedenej smernice. V nových špecifikáciách je maximálna hladina hexachlórbenzénu stanovená na 0,04 g/kg účinnej látky.
(2)
Hoci je Spoločenstvo oprávnené stanoviť vlastnú úroveň ochrany verejného zdravia, zdravia zvierat a životného prostredia, skúmalo sa, či by bolo možné upraviť úrovne čistoty stanovené smernicou 2005/53/ES, aby zodpovedali novým špecifikáciám FAO.
(3)
Holandsko po vykonaní toxikologického a ekotoxikologického hodnotenia ad hoc dospelo k záveru, že takou úpravou by nevznikli dodatočné riziká okrem tých, ktoré sa už zohľadnili pri zaradení chlórtalonilu do prílohy I k smernici 91/414/EHS. S týmto záverom boli oboznámené ostatné členské štáty, ktoré s ním vyjadrili súhlas. Vzhľadom na tento záver a na osobitné okolnosti tohto prípadu je Komisia toho názoru, že je odôvodnené upraviť špecifikáciu pre chlórtalonil.
(4)
Pretože podľa smernice 2005/53/ES sa vyžaduje, aby členské štáty začali uplatňovať jej článok 2 od 1. septembra 2006, aj upravená špecifikácia pre chlórtalonil by sa mala začať uplatňovať od tohto dátumu bez toho, aby boli dotknuté iné termíny stanovené v článku 3 smernice 2005/53/ES. V dôsledku toho by táto smernica mala nadobudnúť účinnosť čo najskôr.
(5)
Preto je vhodné zodpovedajúcim spôsobom zmeniť a doplniť smernicu 91/414/EHS.
(6)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha I k smernici 91/414/ES sa mení a dopĺňa tak, ako je stanovené v prílohe k tejto smernici.
Článok 2
Členské štáty prijmú a uverejnia najneskôr do 31. augusta 2006 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia uplatňujú od 1. septembra 2006.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Spôsob odkazu určia členské štáty.
Článok 3
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 4
Táto smernica je určená členským štátom.
V Bruseli 22. septembra 2006